Den nordjyske trykkevirksomhed Color Print, der har hovedsæde i Vadum, er gået konkurs. I en pressemeddelelse skriver Color Print, at selv om bundlinjen er blevet bedre de seneste to år, så er det ikke lykkedes at finde en køber. Derfor har selskabets bank nu mistet tålmodigheden. Banken ønsker et salg af aktiviteterne i selskabet, men det kræver en konkurs. Colorprint har siden 2006 været ejet af kapitalfonden Polaris Private Equity, der har investeret betydeligt i virksomheden i form af nye maskiner og opkøb. Kuratoren i Color Prints konkursbo, advokat Christian Jul Madsen, forklarer, at konkursboet vil forsøge at få drevet Color Print videre: - Det er hensigten, at Color Print fortsætter driften, idet vi parallelt hermed arbejder med at finde en samlet løsning for virksomheden. Color Print har hovedsæde i Vadum og produktion i Danmark og Sverige. Dattervirksomheden Scanprint A/S er ikke omfattet af konkursen og videreføres uændret. For et år siden havde Color Print beskæftigede omkring 330 medarbejdere.

Referat:
Den nordjyske trykvirksomhed Color Print er blevet erklæret konkurs. Banken har mistet tålmodigheden.